Detașamentul de Pompieri Titu a intervenit cu trei autospeciale de stingere cu apă și spumă și o ambulanță SMURD.
La sosirea echipajelor de intervenție acestea au constatat că incendiul se manifesta la două anexe gospodăreşti, afectând o suprafață de aproximativ 80 metri pătrați.
În continuare s-a acţionat pentru localizarea și lichidarea incendiului.
În urma situației de urgență nu au fost înregistrate victime.
Apel către cetățeni! Opriți-vă din incendierea terenurilor și a miriștilor pentru arderea vegetației uscate. Aceste acțiuni iresponsabile pun în pericol viața oamenilor și distrug habitatul unor animale.
Persoanele care nu respectă prevederile legale privind arderea miriştilor, resturilor vegetale şi a vegetaţiei uscate vor fi sancţionate contravenţional, conform legislaţiei în vigoare.
Pentru a preveni incendiile , recomandăm respectarea următoarelor măsuri:
– nu utilizați focul deschis în zonele cu vegetație uscată, la distanțe mai mici de 40 m față de locurile cu pericol de explozie: gaze și lichide combustibile, vapori inflamabili, explozivi etc., respectiv 10 m față de materiale combustibile: lemn, hârtie, textile, bitum etc., fără a-l supraveghea și asigura prin măsuri corespunzătoare;
– pregătirea hranei prin utilizarea focului deschis trebuie să se desfășoare doar în locurile special amenajate, în condiții și la distanțe care să nu permită propagarea focului la construcții, depozite, culturi agricole, păduri, plantații sau la alte vecinătăți;
– nu aruncați țigările nestinse în apropierea vegetației uscate;
– restricționați orice activitate din care ar putea rezulta producerea unui incendiu;
– nu lăsați copiii nesupravegheați, cu mijloace ce pot produce aprinderea (chibrituri, brichete etc.).